# Pyrgus sidae

Pyrgus sidae és una espècie de lepidòpter papilionoïdeu de la família dels hespèrids (Hesperiidae) absent als Països Catalans.

## Distribució

S'estén pel sud d'Europa, incloent-hi el centre de la península Ibèrica, sud-est de França, gran part de la península Itàlica, els Balcans i Romania. També present a l'Àsia temperada des de Turquia fins al sud dels Urals, nord-oest de Kazakhstan, l'Afganistan i l'extrem nord-oest de la Xina al Tian Shan. Absent de les principals illes mediterrànies. A la península Ibèrica està restringida al sector occidental del Sistema Central, a les províncies d'Àvila (Serra de Gredos), sud de Salamanca i nord de Càceres. En conjunt, es coneixen quatre localitats repartides en tres quadrícules UTM 10×10 km diferents.

## Descripció

Envergadura alar d'entre 24 i 32 mm. Lleuger dimorfisme sexual en presentar les femelles una escamació grisa menys densa a la base de l'ala anterior. Anvers de l'ala anterior amb el fons bru fosc amb una escamació grisa a la base i diverses petites taques blanques, sobretot a la meitat exterior. Anvers de l'ala posterior també de color bru fosc amb taques blanques separades per venes fosques i formant una banda ampla, mentre que més a prop del marge es troba una sèrie de taques blanques més petites. Ambdues ales tenen les fímbries escaquejades. Revers de l'ala anterior similar a l'anvers, però més clara. Revers de l'ala posterior amb el fons de color blanc i dues bandes de color taronja o groc envoltades per un fi marge negre, característiques de l'espècie, fet que, junt amb la seva mida gran, la permet distingir de la resta de membres del gènere Pyrgus.

## Hàbitat

Llocs oberts i assolellats en ambients forestals, com ara vores de bosc i clarianes en rouredes mediterrànies o pendents rocalloses amb abundància d'arbustos, però també prats amb abundància de flors. Rang altitudinal des dels 50 m fins als 1750 m. L'eruga s'alimenta de diverses rosàcies de caràcter herbaci del gènere Potentilla, com ara P. hirta o P. recta.

## Període de vol i hibernació

Vola en una generació a finals de primavera i principi d'estiu. Les poblacions occidentals volen entre mitjans de juny i principi de juliol, mentre que les orientals ho fan entre mitjans de maig i finals de juny. Tot i això, algunes poblacions del nord-est de Grècia situades prop del nivell del mar avancen el seu període de vol a entre principi d'abril i maig. Hiverna com a eruga.

## Comportament i particularitats biològiques

Els adults són sedentaris i no s'allunyen gaire de les seves plantes nutrícies. Els mascles patrullen un territori a la cerca de femelles. Aquestes ponen els ous entre els estams de les flors de les seves plantes nutrícies. Les erugues s'alimenten de totes les parts de les seves plantes hoste i construeixen un niu on passen l'hivern a partir d'unir fulles de la seva planta nutrícia amb fils de seda.

## Espècies ibèriques similars

* Merlet major (Pyrgus alveus)
* Merlet boreal (Pyrgus andromedae)
* Merlet ruderal (Pyrgus armoricanus)
* Merlet major bessó (Pyrgus bellieri)
* Merlet alpí (Pyrgus cacaliae)
* Merlet reial (Pyrgus carthami)
* Pyrgus cinarae
* Merlet rogenc (Pyrgus cirsii)
* Merlet comú (Pyrgus malvoides)
* Merlet dels erms (Pyrgus onopordi)
* Merlet olivaci (Pyrgus serratulae)

## Galeria

* Anvers d'un adult
* Revers d'un adult

## Referències

* ↑ «Funet» (en anglès). [Consulta: 1r març 2025].
* ↑ «Pyrgus sidae» (en anglès). UICN, 29-01-2009. [Consulta: 1r març 2025].
* 1 2 3 4 5 Tolman, Tom; Lewington, Richard. Collins Field Guide to the Butterflies of Britain and Europe (en anglès). Collins, 2008. ISBN 978-0-00-724234-4.
* 1 2 Hernández-Roldán, Juan L.; Munguira, Miguel L.; Cano, José Martín «Pyrgus sidae (Esper, 1782)» (PDF) (en castellà). Atlas de los invertebrados amenazados de España (Especies Vulnerables), 2011 [Consulta: 1r març 2025].
* 1 2 3 4 5 Moussus, Jean-Pierre; Lorin, Thibault; Cooper, Alan. Guide pratique des papillons de jour (en francès). Delachaux et Niestlé, 2022. ISBN 978-2-603-02915-2.
* ↑ Riley, Norman D.; Higgins, Lionel G. Field Guide to the Butterflies of Britain and Europe (en anglès). HarperCollins, 1970. ISBN 978-0-00-212028-9.

## Enllaços externs

* Asturnatura (castellà)
* Biodiversidad Virtual (castellà)
* European Butterflies (anglès)